Diari Oficial de la Generalitat Valenciana


Sumari del DOGV 4464, del 21-03-2003 (2003/3271)

RESOLUCIÓ de 14 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Comarcal per a l'Ocupació a la Vega Baixa.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4464

Data del DOGV
:   21-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/3271


Data del document
:   14-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Orihuela
    * sindicat
    * desenvolupament rural
    * lluita contra l'atur
    * creació d'ocupació
    * cooperació administrativa
    * cambra de comerç i indústria
    * organització patronal

RESOLUCIÓ de 14 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Comarcal per a l'Ocupació a la Vega Baixa. [2003/3271]
  
Subscrit, després de la tramitació prèvia reglamentària, entre la Generalitat Valenciana, el Consorci per al Desenvolupament Econòmic de la Vega Baixa, la Cambra Oficial de Comerç i Indústria d'Orihuela, la Confederació Empresarial de la província d'Alacant, UGT-U.C. Baix Vinalopó-Vega Baixa i CCOO-P.V. Unió Intercomarcal Baix Vinalopó-Vega Baixa, el 30 de setembre de 2002, un Acord Comarcal per a l'Ocupació a la Vega Baixa, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0195/2003, i que figura com a annex d'esta resolució.
  
València, 14 de març de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
ACORD COMARCAL PER A L'OCUPACIÓ A LA VEGA BAIXA
  
Orihuela, 30 de setembre de 2002
  
Reunits
  
L'Honorable Senyor conseller d'Economia, Hisenda i Ocupació, Vicente Rambla Momplet, en representació del Servei Valencià d'Ocupació i Formació (SERVEF), sobre les base de les facultats conferides per l'art. 13.e) del Reglament del SERVEF aprovat per Decret 41/2001, de 27 de febrer de 2001, i autoritzat per Acord de Govern Valencià de data 24 de setembre de 2002.
  
El senyor José M. García Rodríguez, com a president del Consorci per al Desenvolupament Econòmic de la Vega Baixa (CONVEGA), actuant en nom i representació del Consorci, en virtut de les facultats conferides per l'art. 14 dels seus Estatuts.
  
El senyor Juan Francisco Cerdán Martínez, com a president de la Cambra Oficial de Comerç i Indústria d'Orihuela, actuant en nom i representació d'esta, en virtut del que disposa l'art. 37 del Reglament de Règim Interior de la Cambra, aprovat per resolució del conseller d'Ocupació, Indústria i Comerç de 4 d'abril de 1997.
  
El senyor Javier López Mora, com a secretari de la Confederació Empresarial de la Província d'Alacant (COEPA), en nom i representació de la dita Confederació, en virtut del que disposa l'escriptura de poder amb el núm. 2842, atorgada el 19 d'octubre de 1999, davant de l'il·lustre notari de València, senyor Juliàn Cambronero Martínez.
  
La senyora M. Gracia Aguilera Rodríguez, com a secretària general de UGT, UC Baix Vinalopó-Vega Baixa, actuant en nom i representació de la dita organització, en virtut de les facultats conferides mitjançant escriptura de poder atorgada el 10 de maig de 2002, davant de l'il·lustre notari de València, senyor Joaquín Borrell Garcia, que consta en el seu protocol amb el núm. 1631.
  
El senyor Pascual Pascual Morales, com a secretari general de CCOO-P.V., Unió Intercomarcal Baix Vinalopó-Vega Baixa, actuant en nom i representació de la dita organització sindical en virtut d'escriptura de poder atorgada a favor dels secretaris generals d'unions i federacions de CCOO-PV davant del notari de València Rafael Gómez Ferrer-Sapiña el 23 de gener de 2001, que consta en el seu protocol amb el núm. 292.
  
EXPOSEN
  
I. Que a fi de donar un nou impuls al desenvolupament econòmic i social a la Vega Baixa, així com de coordinar les diverses polítiques i programes de formació i promoció de l'ocupació, dissenyar accions conjuntes per a la creació d'ocupació, i promocionar en este sentit les ajudes de la Generalitat Valenciana i de la Unió Europea, les parts firmants del present Acord es marquen com a objectiu d'aconseguir un consens que unisca esforços en esta direcció.
  
II. Que les parts han aconseguit establir les bases per a aconseguir un acord l'àmbit de actuació del qual, en l'àmbit comarcal, es concreta en el coneixement de les necessitats de formació, ocupació i desenvolupament de l'activitat empresarial, la millora de la qualificació professional dels recursos humans, la promoció de la inserció laboral dels col·lectius desfavorits i el foment en la creació de noves empreses.
  
III. Que amb l'acabament del procés negociador, s'ha aconseguit el consens entorn d'un Acord Comarcal per a l'Ocupació a la Vega Baixa.
  
Les parts coincideixen en el marc d'actuació de la comarca de la Vega Baixa, així com en les actuacions i mesures concretes que formen part del document adjunt.
  
ACORDEN
  
Primer. Subscriure el document que s'annexa, amb el nom ?Acord Comarcal per a l'Ocupació - Vega Baixa».
  
Segon. Desenvolupar el conjunt d'actuacions que es deriven del citat document i que s'adrecen a l'impuls del creixement i de l'ocupació en la citada comarca.
  
Tercer. Del present Acord no se'n deriven obligacions econòmiques per al SERVEF. Per això, les entitats firmants del Pacte hauran de sol·licitar, si és procedent, les corresponents ajudes per al desenvolupament de les accions previstes en ell, d'acord amb les convocatòries establides a l'efecte, sense perjuí del que es dispose en els acords específics de col·laboració per a l'execució de les línies i dels objectius de l'Acord que puguen arribar a subscriure's.
  
Quart. El període de vigència d'este Pacte serà el corresponent a la duració temporal del Programa Operatiu Integrat de la Comunitat Valenciana per al Període 2000-2006, excepte denúncia efectuada per qualsevol de les parts, mitjançant escrit fundat, que haurà de presentar-se amb una antelació mínima d'un mes a la data en què es pretenga tinga efectes la dita denúncia.
  
En representació del SERVEF, el conseller d'Economia, Hisenda i Ocupació: Vicente Rambla Momplet.
  
El president de CONVEGA: José Mª García Rodríguez
  
El President de la Cambra Oficial de Comerç i Indústria d'Orihuela: Juan Francisco Cerdán Martínez
  
El secretari general de COEPA: Javier López Mora
  
La Secretaria General de UGT, U.C. Baix Vinalopó- Vega Baixa: Mª Gracia Aguilera Rodriguez
  
El secretari general de CCOO-PV, Unió Intercomarcal Baix Vinalopó-Vega Baixa: Pascual Pascual Morales
  
El Secretari d'Organització de UGT, U.C. Baix Vinalopó- Vega Baixa: Jaime Esquitino García
  
ACORD COMARCAL PER A L'OCUPACIÓ VEGA BAIXA
  
I. Antecedents i marcs d'actuació
  
La comarca de la Vega Baixa ha patit i pateix encara una baixa taxa d'activitat i una taxa alta de desocupació com a conseqüència de les successives crisis dels sectors manufacturers tradicionals, de la seua encara deficient modernització i de la seua alta densitat de població. Esta desocupació afecta amb especial incidència determinats col·lectius amb especials dificultats per a la inserció en el mercat laboral, com són les dones, les persones joves, els parats majors de 45 anys, els discapacitats i els qui es troben en situació de marginació social.
  
Conscient d'això, alguns ajuntaments de la comarca van iniciar a principis dels anys 90 diversos programes de formació i promoció d'ocupació a través de les agències de Desenvolupament Local. El 1997 es va donar un pas decisiu per a la coordinació de les accions d'ocupació en la comarca a través de la creació del Consorci per al Desenvolupament Econòmic de la Vega Baixa (CONVEGA), que s'ha especialitzat des d'aleshores en el disseny i la gestió de diversos programes del FSE, del SERVEF i de la Conselleria d'Innovació i Competitivitat, per a la inserció laboral i el desenvolupament empresarial.
  
També les organitzacions sindicals i empresarials de la comarca han desenvolupat i desenvolupen diversos programes de formació ocupacional i contínua, així com de modernització de la xicoteta i mitjana empresa comarcal.
  
Totes estes accions parcials adreçades cap a uns mateixos objectius demostren la preocupació i el dinamisme dels ajuntaments i els agents econòmics i socials de la Vega Baixa en la recerca de solucions al principal problema de la comarca, la desocupació.
  
En el moment actual, les entitats i organitzacions promotores del present Acord consideren que és necessari donar un salt qualitatiu important, coordinant polítiques, esforços i recursos per a afavorir actuacions integrals de creació d'ocupació, que afavorisquen el diàleg i la cooperació permanent i que responguen a les necessitats específiques dels col·lectius i els sectors econòmics de la comarca.
  
Per tot això, firmen el present Acord Comarcal per l'Ocupació, els objectius i línies de acció del qual estan inspirats en les recomanacions i línies mestres de:
  
1. El Consell Europeu de Luxemburg i les directrius per a l'ocupació d'ell derivades.
  
2. El Pla de Desenvolupament Regional de la Generalitat Valenciana.
  
II. Objectius de l'acord
  
1. Conéixer la realitat socioeconòmica de la comarca, la situació i les tendències del mercat de treball, les noves oportunitats per a la creació d'ocupació, les carències i necessitats per a la creació i el desenvolupament de les empreses i les millors pràctiques per a la inserció laboral dels col·lectius més desfavorits.
  
2. Coordinar les diverses polítiques i programes de formació i promoció de l'ocupació de les entitats firmants per a millorar l'eficiència i afavorir la sinergia dels recursos públics i privats a ells destinats.
  
3. Dissenyar, planificar i posar en marxa tot tipus d'accions, programes i projectes conjunts adreçats a la creació d'ocupació, a la inserció laboral de les persones desocupades, al foment de la iniciativa empresarial i al desenvolupament de les xicotetes i mitjanes empreses de la comarca.
  
4. Compartir metodologia d'intervenció, experiències i recursos per a la creació d'ocupació, així com la informació disponible sobre els sectors econòmics i el mercat de treball.
  
5. Promocionar, en l'àmbit de la comarca, els diferents programes, línies d'acció i ajudes de la Generalitat Valenciana i de la Unió Europea per a la creació d'ocupació i el desenvolupament empresarial.
  
III. Línies d'acció
  
1. Conéixer les necessitats de formació, ocupació i desenvolupament empresarial
  
Realització d'accions de diagnòstic, sensibilització i promoció
  
a. Creació d'un Observatori Comarcal de Mercat de Treball, on, a través d'una acció planificada i coordinada pels equips tècnics d'ocupació dels agents firmants i de la Xarxa d'Agències de Desenvolupament Local, i mitjançant un sistema únic d'enquestes i entrevistes, es detecten tant les necessitats immediates, com les tendències de futur de les empreses de la comarca en el camp de la qualificació dels recursos humans, de forma que siga possible concretar especialitats i continguts que hagen d'incloure's en les accions de Formació Professional que es posen en marxa a la comarca.
  
b. Estudi de les necessitats per a la inserció sociolaboral dels col·lectius més desfavorits (joves aturats menors de 25 anys, dones parades de llarga duració, discapacitats, col·lectius de risc social i emigrants) a fi de conéixer amb exactitud la dimensió i les característiques d'estos col·lectius en la comarca i dissenyar d'esta forma itineraris i programes per a la inserció sociolaboral ajustats a les seues necessitats específiques.
  
c. Estudis sobre les noves formes d'organització del treball a fi de promoure la reflexió i la concertació entre els agents socials en matèria de jornada laboral i redistribució del còmput horari, l'organització flexible del treball, la salut laboral, la realització d'hores extres, la legalització de totes les formes de treball submergides, el foment de la contractació indefinida (fins i tot a temps parcial) i les necessitats de reciclatge per a afavorir l'adaptació de les empreses als canvis estructurals i tecnològics.
  
d. Estudis sobre nous jaciments d'ocupació a la comarca per a detectar les noves oportunitats d'activitat econòmica i creació d'ocupació derivats de les noves necessitats socials i de servicis a les empreses.
  
e. Estudis sobre les necessitats de la PYME en matèria d'innovació tecnològica, nous mètodes de gestió, desenvolupament d'organització, gestió de la qualitat, gestió mediambiental, cooperació empresarial i l'ús de les noves tecnologies de la informació.
  
f. Convocatòria de jornades, seminaris i grups de treball per a afavorir l'intercanvi d'experiència, la difusió de les bones pràctiques en matèria de creació d'ocupació, i per a difondre els resultats dels programes llocs en marxa.
  
2. Millorar la qualificació professional dels recursos humans
  
Disseny i posada en marxa d'accions de formació i orientació professional
  
a. Orientació i informació laboral per als qui necessiten orientar/ reorientar la seua vocació, actituds i aptituds professionals i conéixer els recursos, les possibilitats i els procediments per a accedir al mercat laboral.
  
b. Formació bàsica i compensatòria per a cobrir les carències formatives bàsiques d'aquells col·lectius desocupats que posseïsquen un nivell formatiu insuficient per a accedir directament a altres programes d'inserció laboral.
  
c. Programes de Transició a la Vida Activa per als alumnes dels centres de Formació Professional Reglada de la comarca.
  
d. Formació Professional Ocupacional per a persones en desocupació, mitjançant programacions anuals comarcals, orientats de manera directa a les necessitats concretes del teixit empresarial comarcal, amb compromís d'inserció laboral efectiva i combinada amb la gestió d'incentius a la contractació.
  
e. Formació contínua per a persones ocupades, sobre la base de plans comarcals agrupats que responguen a les necessitats de les empreses per a la seua adaptació a les noves tecnologies i mètodes de producció, així com a les noves formes d'organització del treball.
  
f. Formació de tècnics i gestors de programes d'ocupació per al disseny, la gestió i l'avaluació d'accions de promoció econòmica.
  
3. Promoure la inserció laboral dels col·lectius desfavorits
  
Disseny i posada en marxa de programes d'inserció sociolaboral de col·lectius desfavorits
  
A fi de garantir la igualtat d'accés al mercat de treball i la seua integració social, a través dels diversos instruments posats en marxa per les diferents administracions amb competència en la matèria:
  
- La iniciativa comunitària EQUAL
  
- Els tallers de Formació i Inserció Laboral (TIS).
  
- Les escoles Taller, cases d'Oficis i tallers d'Ocupació.
  
- Els programes de Formació Permanents d'Adults.
  
- Les iniciatives locals d'Ocupació i centres especials d'Ocupació.
  
- Els tallers ocupacionals.
  
- Programes de Garantia Social.
  
- La promoció d'Empreses d'Inserció.
  
I qualsevol altre programa que l'administració autonòmica o comunitària amb competències en la matèria puga posar en marxa en el futur amb els mateixos objectius.
  
4. Fomentar la creació de noves empreses
  
Disseny i posada en marxa de programes de suport a la creació d'empreses mitjançant una bateria d'accions combinades, adreçades als col·lectius susceptibles de posar en marxa iniciatives d'autoocupació.
  
a. Foment de l'esperit empresarial entre els joves alumnes/as dels cicles mitjans i superiors, a través de mòduls específics inclosos en el currículum formatiu i d'experiències pràctiques i seminaris en què participen els joves empresaris de la comarca. S'estudiarà la possibilitat d'establir relacions de apadrinament entre les empreses ja constituïdes i les de recent creació, per a la formació pràctica en les tècniques de gestió.
  
b. Posada en marxa d'un Centre de Creació d'Empreses per a l'assessorament i acompanyament als promotors/es d'idees empresarials a través d'un itinerari de consolidació que preveja les següents fases:
  
- Banc d'idees empresarials.
  
- Diagnòstic inicial de la idea empresarial i del grup del promotor per a detectar les principals carències i necessitats.
  
- Disseny d'un itinerari formatiu «a la mida» en les tècniques i mètodes de gestió empresarial.
  
- Impartició de cursos bàsics de gestió de PYME i de seminaris monogràfics sobre aspectes parcials.
  
- Tutoria general o acompanyament de cada projecte.
  
- Assessoria tècnica especialitzada en les àrees de gestió.
  
- Redacció del pla d'empresa i d'un programa de posada en marxa.
  
- Atenció a consultes puntuals de promotors en aspectes parcials sobre formes jurídiques, tràmits legals i ajudes per a la creació d'empreses.
  
- Oferta d'equipament d'instal·lacions per al desenvolupament de les noves empreses (viver d'empreses).
  
IV. Principis transversals
  
D'acord amb les directrius de la Comissió Europea per als programes de promoció econòmica i creació d'ocupació, en tots els projectes i accions que es posen en marxa en el marc del present Acord s'hi preveuran dos objectius transversals, que hauran de ser tinguts en compte en els objectius específics, la planificació, el desenvolupament i els resultats de cada projecte concret:
  
a. Fomentar la igualtat d'oportunitats entre homes i dones en l'accés al mercat de treball i en promoció laboral, tot afavorint la conciliació entre la vida familiar i la vida professional i incentivant la participació de la dona en aquelles activitats econòmiques, socials i professionals en què es trobe subrepresentada.
  
En el marc del present Acord, això es traduirà, d'una part, en criteris selectius a favor de la dona per a la participació en els programes generals, i d'una altra, en la posada en marxa de projectes específics per a la promoció sociolaboral de la dona.
  
b. Promoure el desenvolupament sostenible, tenint en compte en totes les accions les diferents recomanacions i reglamentacions comunitàries, nacionals i autonòmiques en matèria de protecció del medi ambient.
  
En el marc del present Acord, esta orientació es traduirà, d'una part, en la inclusió de les consideracions mediambientals en tots els programes de formació i orientació professional i de creació i desenvolupament d'empreses; i d'una altra, en la posada en marxa de programes específics per a la conservació del medi ambient i la protecció de la naturalesa a la comarca.
  
V. Mecanismes de coordinació, seguiment i control
  
A fi de garantir el compliment dels objectius previstos en el present Acord, es constituiran els següents òrgans de coordinació, seguiment i control.
  
a. El Consell Rector de l'Acord Comarcal per l'Ocupació, constituït per les persones representants de les entitats promotores i firmants. Serà el responsable d'establir els objectius i línies d'acció de l'Acord, d'aprovar els programes i accions que se'n deriven i del seguiment dels seus resultats, així com de garantir la cooperació permanent de les entitats firmants en els temes objecte de l'Acord.
  
b. La Comissió Tècnica constituïda pels tècnics de gestió de les entitats promotores. Serà la responsable del disseny i la preparació de les accions per al desenvolupament de l'Acord, així com del seguiment i coordinació de l'execució. Podrà anomenar al seu si comissions de treball per a l'estudi i preparació de cada acció concreta en la que podran participar els tècnics d'ocupació de les entitats locals o sectorials involucrats.
  
c. La Secretaria Tècnica de l'Acord serà exercida pel Consorci per al Desenvolupament Econòmic de la Vega Baixa (CONVEGA) i serà responsable d'organitzar i dinamitzar els treball de la Comissió Tècnica, d'elaborar indicadors per al seguiment i l'avaluació dels programes i accions i de coordinar la presentació de les memòries d'execució davant dels organismes públics responsables dels fons, segons les instruccions per elles emeses.
  
d. El control econòmic i administratiu dels programes i accions posats en marxa en el marc del present Acord serà responsabilitat del Consorci per al Desenvolupament Econòmic de la Vega Baixa (CONVEGA), a través de la seua Secretaria i Intervenció, qui s'encarregarà del control i certificat de les despeses derivades de l'execució.
  
ADHESIÓ:
  
Al present acord s'hi podrà adherir qualsevol entitat de la comarca que represente agents econòmics i socials que tinguen un àmbit d'actuació local o sectorial, i podrà participar en el disseny i gestió de les accions que es posen en marxa en el seu àmbit concret d'actuació. La seua adhesió haurà de ser aprovada pel Consell Rector.